text: [{"text_idx": "#000004", "text": "Madrame a Butangi bwa Bible"}, {"text_idx": "#000008", "text": "Ikala na Bu\u0304mi Busangaja Leza"}, {"text_idx": "#000010", "text": "Ukokeja kwikala mulunda na Leza namani?"}, {"text_idx": "#000013", "text": "I muswelo\u2019ka okekala na bu\u0304mi busangaja Leza?"}, {"text_idx": "#000015", "text": "LELO i muntu wa muswelo\u2019ka okokeja kutonga bu mulunda nobe? Na bubine, ukaloelelwa kupwana na muntu umona bintu momwena, usangela byosangela, ne ulonda mison\u0303anya yoswele. Kadi ukasangela kwikala na muntu wa ngikadilo milumbuluke, kimfwa wampikwa budimbidimbi ne wa kanye."}, {"text_idx": "#000016", "text": "2 Leza nandi i mutonge mu bula bwa ma\u0304nga bantu bamo bekale balunda nandi ba pa mutyima. Kimfwa, Yehova wa\u0304ityile Abalahama bu mulunda nandi. (Tanga Isaya 41:8; Yakoba 2:23.) Kadi Leza wa\u0304telele Davida amba i \u201cmuntu wa monka mwendele mutyima wami,\u201d mwanda wa\u0304di na ngikadilo isakanga Yehova. (Bilongwa 13:22) Ne kadi Yehova wa\u0304mwene mupolofeto Danyele bu muntu \u201cmuswedibwe nakampata.\u201d\u2014Danyele 9:23."}, {"text_idx": "#000017", "text": "3. Mwanda waka Yehova uton\u0303anga bantu bamo bekale balunda nandi?"}, {"text_idx": "#000018", "text": "3 Mwanda waka Yehova wa\u0304mwene ba Abalahama, Davida, ne Danyele bu balunda nandi? Tala, wa\u0304lombwele Abalahama amba: \u201cMwanda ubanko\u0304kela diwi dyami.\u201d (Ngalwilo 22:18) Nanshi Yehova ufwenanga kubwipi na boba balonga byasaka na kwityepeja. Wa\u0304lombwele bene Isalela amba: \u201cTejai diwi dyami, nami nkekalanga Leza wenu, kadi nenu mukekalanga bami bantu.\u201d (Yelemia 7:23) Shi nobe uko\u0304kele Yehova, nankyo ukekala mulunda nandi!"}, {"text_idx": "#000019", "text": "4, 5. Yehova ulombolanga bukomo namani mwanda wa kwitabila bantu bandi?"}, {"text_idx": "#000020", "text": "4 Langa\u2019po bidi mwikadile bulunda na Leza. Bible unena amba Yehova ukimbanga mikenga ya \u201ckwilomboja [bu] mukomo wa boba ba mutyima mubwaninine kwadi.\u201d (2 Bilongwa 16:9) Le Yehova ukokeja kwilombola bu mukomo namani kodi? Muswelo umo bidi utanwa mu N\u0303imbo 32:8, motutanga\u2019mba: \u201c[Ami Yehova] nkakulombolanga n\u0303eni, ne kukufundija mu dishinda dyo\u0304kendanga: Nkakupanga n\u0303eni ne di\u0304so dyami ponka padi abe.\u201d"}, {"text_idx": "#000021", "text": "5 Bine, uno shao o muneneno utenga ku mutyima wa buledi bwa Yehova! Ukakuludika ne kukulama ponso polonda buno buludiki. Leza usaka kukukwasha utyumwine umanwi byamalwa ne matompo otanwa nao. (Tanga N\u0303imbo 55:22.) Nanshi shi wingidila Yehova na mutyima mubwaninine kwadi, nabya nobe ukakulupila mwa\u0304kulupidile mulembi wa mito\u0304to wa\u0304nene amba: \u201cNtu\u0304dile Yehova ku meso ami nyeke; ke-muntu aye udi kulundyo kwami nkikajinapo mhm.\u201d (N\u0303imbo 16:8; 63:8) I amo, Yehova ukokeja kukukwasha wikale na bu\u0304mi bumusangaja. Ino monka moyukile\u2019kyo, kudi walwana na Leza ukimba kukukankaja kulonga kino."}, {"text_idx": "#000023", "text": "6 Shapita wa 11 wa dino dibuku washintulwile muswelo wa\u0304ile Satana Dyabola kusomba bubikadi bwa Yehova lonji. Satana wa\u0304twikile Leza bubela ne kumutopeka amba kashiketepo biyampe na ba Adama ne Eva mwanda kebalekelepo betongela abo bene kiyampe ne kibi. Ba Adama ne Eva pa kupwa kuluba, ntanda nayo ya\u0304yula lutundu lwabo, Satana wa\u0304shilula kadi kutatana kukanina kwa mityima ya bantu bonso. Wa\u0304leta matope amba: \u2018Bantu kebengidilangapo Leza pa mwanda wa buswe bobamuswele. Shi bandekele\u2019bo\u2019tu, mbwanya kubombola muntu yense kudi Leza.\u2019 Nsekununi ya mwana-mulume utelwa dya bu Yoba ilombola amba uno o mulangwe wa\u0304di ukalakala nao Satana. Le Yoba wa\u0304di ani, ne lonji lwa Satana lwa\u0304di lumutala namani?"}, {"text_idx": "#000025", "text": "7 Yoba wa\u0304ikele\u2019ko pano kepadi kintu kya myaka 3 600. Wa\u0304di muntu muyampe, mwanda Yehova wa\u0304di umwitemba\u2019mba: \u201cKemudipo kadi munshi umwifwene aye, nansha umo mwine, mubwaninine muntu moloke, wakwakamwa Leza ne kutyina bibibibi.\u201d (Yoba 1:8) Bine Yoba wa\u0304di usangaja Leza."}, {"text_idx": "#000026", "text": "8 Satana wa\u0304tatene kukanina kwa mutyima kwa\u0304di kutonona Yoba engidile Leza. Dyabola wa\u0304nene Yehova amba: \u201cLelo kumusailepo [Yoba] lusao ne ku njibo yandi kwine, ne lwa ku byonsololo byadi nabyo mitamba yonso\u2019ni, a? ubaesela mingilo ya makasa andi ne bimunanwa byandi bibatundubuka mu ntanda\u2019ya. Ino nanshi o\u0304lola kuboko kobe pano, utenge byonsololo byadi nabyo, penepa abulwepo kukakutuka ku mpala yobe?\u201d\u2014Yoba 1:10, 11."}, {"text_idx": "#000028", "text": "9 Mungya kunena kwa Satana, Yoba wa\u0304di wingidila Leza mwanda\u2019tu wa kamweno kaa\u0304di umwena\u2019ko. Kadi Dyabola wa\u0304langile amba shi Yoba atompibwe, ukabomboka kudi Leza. Lelo Yehova wa\u0304londolwele namani ku lonji lwa Satana? Mwanda\u2019wa byowa\u0304di i wa kutatana kukanina kwa Yoba, Yehova wa\u0304lekele Satana amutompe. Mu uno muswelo bya\u0304di bya kuyukana pato\u0304ka shi Yoba uswele Leza nansha kamuswelepo."}, {"text_idx": "#000029", "text": "10. I matompo\u2019ka a\u0304tene Yoba, nandi wa\u0304longele\u2019po namani?"}, {"text_idx": "#000030", "text": "10 Ne kwija mpika Satana wa\u0304tompa Yoba mu mashinda mavule. Banyema bamo ba Yoba ba\u0304ipaibwa, bakwabo ba\u0304ibwa. Bengidi bandi bavule ba\u0304ipaibwa. Kino kya\u0304fikija Yoba ku bufudile bwa lupeto. Kadi kinkumbulu kikwabo kya\u0304muponena pa kufwilwa bana bonso dikumi ku kimpumpu kya luvula. Nansha bya\u0304mutene bino byamalwa, \u201cYoba kalongelepo bubi, nansha kushinika Leza bishima bibibibi, mhm.\u201d\u2014Yoba 1:22."}, {"text_idx": "#000031", "text": "11. (a) I matope\u2019ka makwabo a\u0304letele Satana pangala pa Yoba, kadi Yehova wa\u0304longele\u2019po namani? (b) I bika bya\u0304longele Yoba pa kubela luba lusansa?"}, {"text_idx": "#000032", "text": "11 Satana ka\u0304pungilepo. Padi wa\u0304fwatakenye amba eyo, Yoba byabwanya ku\u0304minina kujimija bintu, bengidi, ne bana, kakabulwepo kubomboka kudi Leza shi abele misongo. Yehova wa\u0304leka Satana abeleke Yoba luba lwa munyanji kadi lusansa. Inoko ne luba lwine kelwa\u0304jimijijepo Yoba lwitabijo lwandi mudi Leza. Ino wa\u0304nene amba: \u201cPoso\u2019nka ne byo nkafwa nkikafundulapo bu-binebine bwami ko ndi!\u201d\u2014Yoba 27:5."}, {"text_idx": "#000034", "text": "12. Yoba wa\u0304londolwele namani ku lonji lwa Satana?"}, {"text_idx": "#000035", "text": "12 Yoba ka\u0304dipo uyukile amba i Satana umuletela tuvutakanya. Byaka\u0304dipo uyukile myanda palapala ya lonji lwa Dyabola lwaa\u0304sombele bubikadi bwa Yehova, Yoba wa\u0304kwetwe moyo, kalanga amba Leza ye umuletela ano makambakano. (Yoba 6:4; 16:11-14) Nansha nabya, wa\u0304lamine bululame bwandi kudi Yehova. Kadi bya\u0304di bifwatakanya Satana amba Yoba wingidilanga Leza pa mwanda wa kamweno bya\u0304bepululwa na mwikadilo wa kiko\u0304keji wa Yoba!"}, {"text_idx": "#000037", "text": "13 Kiko\u0304keji kya Yoba kya\u0304pele Yehova malondololo mafike\u2019po ku matope a kipuni a Satana. Yoba wa\u0304di bine mulunda na Yehova, kadi Leza nandi wa\u0304mupala mpalo pangala pa mwikadilo wandi wa kiko\u0304keji.\u2014Yoba 42:12-17."}, {"text_idx": "#000038", "text": "14, 15. Mwanda waka tunena amba lonji lwa Satana lwaa\u0304sombele Yoba lutala bantu bonso?"}, {"text_idx": "#000039", "text": "14 Mwanda utala bululame kudi Leza wa\u0304kolomwene Satana kewa\u0304dipo utala enka Yoba kasuku, mhm. Ukutala ne abe. Kino i kimweke pato\u0304ka mu Nkindi 27:11, munena Kinenwa kya Yehova amba: \u201cWami mwana, wikale wan\u0303eni ne kusangaja mutyima wami, amba nondolole yewa umpunika.\u201d Bino binenwa bya\u0304sonekelwe myaka tutwa Yoba ke mufwe, bilombola amba Satana wa\u0304di ukipunika Leza ne kubepela bengidi Bandi. Shi tudi na bu\u0304mi busangaja Yehova, nankyo tumupanga muswelo wa kubepulula bubela bwa Satana, kadi tusangajanga mutyima wandi. Le abe umona namani uno mwanda? Mwene i kipite buya nobe ubepulule bubela bwa Dyabola, nansha shi bikulomba kushinta bintu kampanda mu bu\u0304mi bobe?"}, {"text_idx": "#000040", "text": "15 Imvwana mwa\u0304nenene Satana, amba: \u201cKikoba pa kikoba, eyo byonso bidi na muntu ukapana\u2019byo pa bu\u0304mi bwandi.\u201d (Yoba 2:4) Satana pa kutela \u201cmuntu,\u201d wa\u0304lombwele pato\u0304kelela amba utopekanga bantu bonso, ke\u2019nkapo Yoba kete, mhm. Uno i mwanda mukatampe mpata. Satana utatananga bululame bobe kudi Leza. Dyabola ukusakilanga utombokele Leza ne kuleka kulonda mashinda andi moloke shi ubatanwa na makambakano. Le Satana ulon\u0303anga\u2019byo namani?"}, {"text_idx": "#000042", "text": "16 Monka mwesambilwe\u2019kyo mu Shapita wa 10, Satana wingidijanga manwa meshileshile mwanda wa kukimba kubombola bantu kudi Leza. Dimodimo witutambanga \u201cbwa ntambo ubuluma, ukimba wa kubokota.\u201d (1 Petelo 5:8) Pa kino, ukamona lupusa lwa Satana kitatyi kikulwa balunda, babutule bobe, ne bantu bakwabo mwanda wa uleke kwifunda Bible ne kulonda mu bu\u0304mi bobe byobya byowifunda. * (Yoano 15:19, 20) Pakwabo, Satana \u201cwiinanyanga bu mwikeulu wa kito\u0304keji.\u201d (2 Kodinda 11:14) Dyabola ukokeja kwingidija makinga a munshimunshi mwanda wa kukongola ne kukutalula mu bu\u0304mi busangaja Leza. Ukokeja ne kukuzozeja mutyima, pakwabo kukutonona wimone amba kubwanyapo nansha dimo kusangaja Leza. (Nkindi 24:10) Ino nansha shi Satana akutambe bu \u201cntambo ubuluma,\u201d nansha kwiya kodi pamo bwa \u201cmwikeulu wa kito\u0304keji,\u201d kyafwila\u2019tu i kino: Unenanga amba shi utompibwe ne kususuka nabya ukaleka\u2019byo kwingidila Leza. Le ukalondolola namani ku luno lonji ne kumwekeja bululame bobe kudi Leza pamo bwa Yoba?"}, {"text_idx": "#000044", "text": "17 Ukalondolola ku lonji lwa Satana na kwikala na bu\u0304mi busangaja Leza. Le ko kunena namani? Bible ulondolola\u2019mba: \u201cUkasanswa Yehova Leza obe ne mutyima obe onso, ne muya obe onso, ne bukomokomo bobe bonso.\u201d (Kupituluka 6:5) Poenda utamija buswe boswele Leza, mutyima obe wa kulonga byobya byasaka kodi nao ukatama. Mwanda \u201cbuswe bwa Leza,\u201d mo mwa\u0304sonekele mutumibwa Yoano, bwitulomba \u201ctulame mbila yandi.\u201d Shi uswele Yehova na mutyima obe onso, nankyo ukamona amba \u201cmbila yandi keile\u0304mangapo, aa.\u201d\u20141 Yoano 5:3."}, {"text_idx": "#000046", "text": "18 Le mbila ya Yehova i mbila\u2019ka? Imo itala pa mwiendelejo otufwaninwe kwijiba\u2019ko. Kimfwa, tala mu kapango kadi pa paje wa 122, kanena amba \u201cWijibe ku Byobya Bishikilwe Leza.\u201d Ukamona\u2019mo mulongo wa bintu bipeleja Bible pato\u0304kelela. Mu kumona kubajinji, bintu bimo bikokeja kukumwekela bu ke bibipo mpata. Ino kupwa kulangulukila pa bisonekwa bitelelwe, ukamona tunangu tudi mu bijila bya Yehova. Padi kushinta mwiendelejo obe kukalomba kulwa bulwi bukatampe bokwalwile kasha\u0304. Inoko, kwikala na bu\u0304mi busangaja Leza ko kuleta kuloelelwa ne nsangaji mikatampe. (Isaya 48:17, 18) Kadi i kintu kyobwanya nobe kulonga. Mwanda waka tunena namino?"}, {"text_idx": "#000047", "text": "19 Yehova kalombangapo nansha dimo kintu kyoketubwanyapo kulonga. (Tanga Kupituluka 30:11-14.) Uyukile byotubwanya kulonga ne pafudile mikalo yetu kutabuka ne motwiyukile batwe bene. (N\u0303imbo 103:14) Kadi Yehova ukokeja kwitupa bukomo bwa kumuko\u0304kela. Mutumibwa Polo wa\u0304sonekele amba: \u201cLeza i wa binebine, kakemulekapo mutompibwe kupita pa byomubwanya kutyumwina mu manwi, ino shi ditompo dibafika ukemushitwila dishinda dya kutambila\u2019ko mwanda wa mumone ku\u0304minina ditompo\u2019dya.\u201d (1 Kodinda 10:13) Yehova ukakukwasha u\u0304minine na kukupa \u201cbukomo butabukile bwikalanga na bantu.\u201d (2 Kodinda 4:7) O mwanda, Polo pa kupwa ku\u0304minina matompo mavule, wa\u0304nene amba: \u201cMu byonsololo ngidi na bukomo kupityila kudi yewa unkomeja.\u201d\u2014Fidipai 4:13."}, {"text_idx": "#000048", "text": "20. Le i ngikadilo\u2019ka ya bwine Leza yofwaninwe kutamija, ne mwanda waka idi na mvubu?"}, {"text_idx": "#000049", "text": "20 Shako, pa kusangaja Yehova, kekitusakilapo enka kunyema bintu byashikilwe kubapu. Ino tufwaninwe ne kuswa byobya byaswile. (Loma 12:9) Mwene uswele kwikala na bantu bamona bintu momwena ne baswele bintu ne mison\u0303anya yoswele? Yehova nandi mo mwasakila. Penepa wifunde kuswa byobya biswele Yehova. Bimo bidi i bitelwe mu N\u0303imbo ya Mito\u0304to ya 15, motutanga mwikadilo wa bantu bamonwa na Leza bu balunda nandi. (Tanga N\u0303imbo 15:1-5.) Balunda na Yehova bamwekejanga mu bu\u0304mi bwabo byokya bitela Bible bu \u201cbipa bya mushipiditu.\u201d Ino i ngikadilo pamo bwa \u201cbuswe, nsangaji, ndoe, kutu\u0304kija mutyima, kanye, buyampe, lwitabijo, kutalala, kwi\u0304fula.\u201d\u2014Ngalatea 5:22, 23."}, {"text_idx": "#000050", "text": "21. I bika bikakukwasha utamije ngikadilo ya bwine Leza?"}, {"text_idx": "#000051", "text": "21 Kutanga ne kwifunda Bible kitatyi ne kitatyi bikakukwasha utamije ngikadilo ya bwine Leza. Kadi kwifunda byobya bisaka Leza kukakukwasha ukwatan\u0303anye milangwe yobe na milangwe ya Leza. (Isaya 30:20, 21) Ponso poenda utamija buswe boswele Yehova, ne mutyima obe wa kwikala na bu\u0304mi busangaja Leza nao ukenda utama."}, {"text_idx": "#000052", "text": "22. I bika byokalonga shi wikale na bu\u0304mi busangaja Leza?"}, {"text_idx": "#000053", "text": "22 Na bubine, kwikala na bu\u0304mi busangaja Yehova kulomba kwielela\u2019ko. Bible udingakenye kushinta bu\u0304mi bobe na kuvu\u0304la bumuntu bwa kala ne kuvwala bumuntu bupya. (Kolose 3:9, 10) Inoko mulembi wa mito\u0304to wa\u0304sonekele pa mwanda utala bijila bya Yehova amba: \u201cMu kulama\u2019[byo] mo mudi ne mpalo mikatakata.\u201d (N\u0303imbo 19:11) Bine, nobe kukabulwepo kujingulula amba bu\u0304mi busangaja Leza bo buleta mpalo mikatampe. Shi wikale na bu\u0304mi bwa uno muswelo, ukalondolola ku lonji lwa Satana kadi ukasangaja mutyima wa Yehova!"}, {"text_idx": "#000054", "text": "Buto\u0304tyi bwa bilezaleza.\u20141 Kodinda 10:14.\nKupela kusasaketa kisaka.\u20141 Temote 5:8.\nKwikuja mu mavita ne mu tuvutakanya twa mapolitike a ino ntanda.\u2014Isaya 2:4; Yoano 6:15; 17:16.\nKutoma mfwanka ne byobya byobeta bu bitomibwa bya kwitalula\u2019ko milangwe.\u2014Mako 15:23; 2 Kodinda 7:1."}, {"text_idx": "#000055", "text": "Buto\u0304tyi bwa bilezaleza.\u20141 Kodinda 10:14."}, {"text_idx": "#000056", "text": "Kupela kusasaketa kisaka.\u20141 Temote 5:8."}, {"text_idx": "#000057", "text": "Kwikuja mu mavita ne mu tuvutakanya twa mapolitike a ino ntanda.\u2014Isaya 2:4; Yoano 6:15; 17:16."}, {"text_idx": "#000058", "text": "Kutoma mfwanka ne byobya byobeta bu bitomibwa bya kwitalula\u2019ko milangwe.\u2014Mako 15:23; 2 Kodinda 7:1."}, {"text_idx": "#000059", "text": "^ mus. 16 Ke kunenapo amba boba bakulwa batononwanga umo ne umo na Satana. Inoko Satana ye leza wa ino ngikadilo ya bintu, kadi ntanda yonsololo idi mu lupusa lwandi. (2 Kodinda 4:4; 1 Yoano 5:19) O mwanda shi usaka kwikala na bu\u0304mi bwa bwine Leza kuketabijibwapo na bonso, kadi bamo bakakulwa."}, {"text_idx": "#000060", "text": "Ukokeja kwikala mulunda na Leza shi umuko\u0304kele.\u2014Yakoba 2:23.\nSatana wa\u0304alakene bululame bwa bantu bonso.\u2014Yoba 1:8, 10, 11; 2:4; Nkindi 27:11.\nTufwaninwe kwijiba bilongwa byonso bifi\u0304tyija Leza mutyima.\u20141 Kodinda 6:9, 10.\nTukokeja kusangaja Yehova na kushikwa byobya byashikilwe ne kuswa byobya byaswile.\u2014Loma 12:9."}, {"text_idx": "#000061", "text": "Ukokeja kwikala mulunda na Leza shi umuko\u0304kele.\u2014Yakoba 2:23."}, {"text_idx": "#000062", "text": "Satana wa\u0304alakene bululame bwa bantu bonso.\u2014Yoba 1:8, 10, 11; 2:4; Nkindi 27:11."}, {"text_idx": "#000063", "text": "Tufwaninwe kwijiba bilongwa byonso bifi\u0304tyija Leza mutyima.\u20141 Kodinda 6:9, 10."}, {"text_idx": "#000064", "text": "Tukokeja kusangaja Yehova na kushikwa byobya byashikilwe ne kuswa byobya byaswile.\u2014Loma 12:9."}]